།དེ་ལ་ལྷ་མོ་བཅུ་གཉིས་ཀྱིས་མཆོད་དེ་ཧཱུྃ་ཡིག་དང་རྡོ་རྗེའི་ཕྱག་རྒྱས་ཁྲོ་བོ་རྨུགས་བྱེད་གྱི་ལྷ་སོ་སོ་ལ་བཞུགས། བཾ་དང་ཞགས་པའི་ཕྱག་རྒྱ་ཁྲོ་བོ་རེངས་བྱེད་ཀྱིས་དབྱེར་མེད་དུ་བཅིངས། ཧོཿདང་དྲིལ་བུའི་ཕྱག་རྒྱས་ཁྲོ་བོ་ཁེངས་བྱེད་ཀྱིས་མཉེས་པར་བྱས། ཧཱི་དང་བྱུག་པའི་ཕྱག་རྒྱས་ཁྲོ་བོ་ཤིན་ཏུ་སྟོབས་ཀྱིས་རོ་མཉམ་པར་བྱ་སྟེ། དེ་ཡང་ནང་དུ་ཟླ་ཉི་སྒྲ་གཅན་དུས་མེ་འདུས་པ་ལྟ་བུ། དབུས་ཀྱི་ལྟེ་བར་གཙོ་བོ་ཡབ་ཡུམ་ལ་ཡེ་ཤེས་པ་ཡབ་ཡུམ་རོ་མཉམ་པ་ནས། སའི་དཀྱིལ་འཁོར་གྱི་ཟླ་ཉི་ལ་ཟླ་ཉི་རོ་མཉམ་པའི་བར་ངག་ཏུ་བརྗོད་ཅིང་བསམ་པར་བྱའོ། །ལྔ་པ་ནི། ལྷ་ཐམས་ཅད་ཀྱི་དཔྲལ་བར་ཨ་ལས་ཟླ་བར་ཨོཾ་ལས་འཁོར་ལོ་རྩིབས་བརྒྱད་པ་གྱུར་པའི་སྐུ་རྡོ་རྗེ་དཀར་པོ་དཀར། ནག དམར་བའི་ཞལ་གསུམ། ཕྱག་དྲུག་གིས་གཡས་འཁོར་ལོ། པདྨ། རྡོ་རྗེ། གཡོན་རལ་གྲི། ནོར་བུ། དྲིལ་བུ་འཛིན་པ། ཡུམ་གསུང་རྡོ་རྗེ་ལྟ་བུས་འཁྱུད་པར་གྱུར་པ་སྤྲོས། དེ་ལས་དེ་ལྟ་བུ་དཔག་མེད་བྱུང་། ནམ་མཁའི་ཁམས་གང་བས་སྐུ་རྡོ་རྗེས་གདུལ་བའི་སེམས་ཅན་ལ་ཆོས་བསྟན། སླར་འདུས་གཅིག་ཏུ་གྱུར་མདུན་དུ་བཞུགས་པ་ལ། སྐུ་རྡོ་རྗེ་འཛིན་པས་བདག་ལ་དབང་བསྐུར་དུ་གསོལ་ཞེས་གསོལ་བ་བཏབ་པས། སྐུའི་རིགས་ཀྱི་ལྷ་མོ་རྣམས་ཀྱིས་བདུད་རྩིའི་བུམ་པས་དབང་བསྐུར། དཔྲལ་བའི་ཟླ་བ་ལ་འཁོད་པར་མོས་ལ། དཔལ་ལྡན་སྐུ་ཡི་རྡོ་རྗེ་འཛིན། །རྡོ་རྗེ་མི་ཕྱེད་གསུམ་བསྒོམ་པས། །སྐུ་ཡི་རྡོ་རྗེ་ཅན་གྱི་ནི། །བྱིན་རླབས་གནས་སུ་དེང་བདག་མཛོད། །ཕྱོགས་བཅུར་བཞུགས་པའི་སངས་རྒྱས་རྣམས། །རྡོ་རྗེ་མི་ཕྱེད་གསུམ་བསྒོམས་པས། །སྐུ་ཡི་རྡོ་རྗེ་ཅན་གྱིས་ནི། །བྱིན་རླབས་གནས་སུ་དེང་བདག་མཛོད། །ཅེས་གསོལ་བ་བཏབ་པས་རོ་མཉམ་སྟེ་ལུས་སྐུ་རྡོ་རྗེར་གྱུར་པར་བསམ། མགྲིན་པར་རཾ་ལས་ཉི་མར་ཨ་ལས་པདྨ་དཀར་པོ་འདབ་མ་བརྒྱད་པར་གྱུར་པའི་གསུང་རྡོ་རྗེ་དམར་པོ་དམར། དཀར། ནག་པའི་ཞལ། གཡས་པདྨ་རྡོ་རྗེ་འཁོར་ལོ། གཡོན་ནོར་བུ། དྲིལ་བུ། རལ་གྲི་འཛིན་པ། ཡུམ་སྐུ་རྡོ་རྗེ་ལྟ་བུས་འཁྱུད་པ་དང་བཅས་པར་གྱུར་པ་སྤྲོས། དེ་ལས་དེ་ལྟ་བུ་དཔག་མེད་བྱུང་ནམ་མཁའི་ཁམས་གང་བས་གསུང་རྡོ་རྗེས་འདུལ་བའི་སེམས་ཅན་ལ་ཆོས་བསྟན། སླར་འདུས་གཅིག་ཏུ་གྱུར། མདུན་དུ་བཞུགས་པ་ལ། གསུང་རྡོ་རྗེ་འཛིན་པས་བདག་ལ་དབང་བསྐུར་དུ་གསོལ་ཞེས་བརྗོད་པས། གསུང་གི་རིགས་ཀྱི་ལྷ་མོ་རྣམས་ཀྱིས་བདུད་རྩིའི་བུམ་པས་དབང་བསྐུར། མགྲིན་པར་པདྨ་ལ་འཁོད་པར་མོས་ལ། དཔལ་ལྡན་གསུང་གི་རྡོ་རྗེ་འཛིན། སེམས་སུ་འདོན་པ་བསྒྱུར་ནས་གསོལ་བ་བཏབ་པས་རོ་མཉམ་སྟེ། ངག་གསུང་རྡོ་རྗེར་གྱུར། སྙིང་ཁར་ཐིག་ལེ་ལས་སྒྲ་གཅན་སྔོན་པོ་ཧཱུྃ་ལས་རྡོ་རྗེ་རྩེ་ལྔ་པ་གྱུར་པའི་ཐུགས་རྡོ་རྗེ་ནག་པོ། ནག དམར། དཀར་བའི་ཞལ་གཡས་རྡོ་རྗེ། པདྨ། འཁོར་ལོ། གཡོན་དྲིལ་བུ། ནོར་བུ། རལ་གྲི་འཛིན་པ། ཡུམ་སེར་མོ། སེར། དམར། དཀར་བའི་ཞལ་གསུམ་ཕྱག་དྲུག་གི་གཡས་ནོར་བུ། རྡོ་རྗེ། འཁོར་ལོ། གཡོན་པདྨ། དྲིལ་བུ་རལ་གྲི་ཅན་དང་བཅས་པར་གྱུར་པ་སྤྲོས། དེ་ལས་དེ་ལྟ་བུ་དཔག་མེད་བྱུང་ནམ་མཁའི་ཁམས་གང་བས་ཐུགས་རྡོ་རྗེས་གདུལ་བའི་སེམས་ཅན་ལ་ཆོས་བསྟན། སླར་འདུས་གཅིག་ཏུ་གྱུར་མདུན་དུ་བཞུགས་པ་ལ། ཐུགས་རྡོ་རྗེ་འཛིན་པས་བདག་ལ་དབང་བསྐུར་དུ་གསོལ། ཞེས་པས་ཐུགས་ཀྱི་རིགས་ཀྱི་ལྷ་མོ་རྣམས་ཀྱིས་བདུད་རྩིའི་བུམ་པས་དབང་བསྐུར། སྙིང་ཁ་སྒྲ་གཅན་གྱི་དཀྱིལ་འཁོར་ལ་འཁོད་པར་མོས་ལ། དཔལ་ལྡན་ཐུགས་ཀྱི་རྡོ་རྗེ་འཛིན། སོགས་ཀྱི་གསོལ་བ་བཏབ་པས་རོ་མཉམ་སྟེ་སེམས་ཐུགས་རྡོ་རྗེར་གྱུར་པར་བསམ་སྟེ། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པས་དེའི་ང་རྒྱལ་བཟུང་ཞིང་། ཁྱད་པར་ཡུམ་གྱི་ལྟེ་བར་ཧོཿ གསང་བར་སྭ། གཙུག་ཏོར་ལ་ཧཱ་བསམ་མོ། །དྲུག་པ་ནི། རང་གི་སྙིང་ཁའི་པདྨ་དང་ཟླ་བའི་སྟེང་གི་རྡོ་རྗེ་ལྟེ་བའི་ཧཱུྃ་ལས་སྤྲོས་པའི་འོད་ཀྱི་ནམ་མཁར་རྒྱལ་བ་སྲས་བཅས་དཀྱིལ་འཁོར་གྱི་རྣམ་པར་སྤྱན་དྲངས་པ་ལ་ལྷ་མོ་བཅུ་གཉིས་ཀྱི་མཆོད་ནས། ཨོཾ་ཧཾ་ཧཱཾ་ཧིཾ་ཧཱིཾ་ཧྲིཾ་ཧྲཱིཾ་ཧུཾ་ཧཱུྃ་ཧླྀཾ་ཧླཱིཾ། ཨཱ་ཨཱི་རཱྀ་ཨུ་ལི་བཛྲ་ཌཱ་ཀི་ནྱཽ་བཛྲ་ཨ་མྲྀ་ཏ་གྷ་ཊཻ་ར་ཨ་བྷི་རིཉྩན་ཏུ་མཾ་སྭཱ་ཧཱས་གསོལ་བ་བཏབ་པས། ཡུམ་ལྔས། ཨོཾ་ཨཱ་ཨཱི་རྀ་ཨུ་ལི་པཉྩ་དྷཱ་ཏུ་བི་ཤོ་དྷ་ནི་སྭཱ་ཧཱ། དབང་གི་ལྷ་རྣམས་ཀྱིས་དབང་བསྐུར་དྲི་མ་དག་ཆུ་ལྷག་མ་ཡར་ལུད་པ་ལས། ཡབ་ལ་བླ་མ་དང་དབྱེར་མེད་པའི་མི་བསྐྱོད་པ་ལྗང་ཁུ་དང་། ཡུམ་ལ་རྡོར་སེམས་སྔོན་པོ་གཉིས་ཀ་སྤྲུལ་པའི་སྐུ་ས་གནོན་དང་མཉམ་བཞག་གི་ཕྱག་རྒྱ་ཅན་གྱིས་རྒྱས་བཏབ་བོ། །བདུན་པ་ནི། དུས་ཀྱི་དག་པ་དཔལ་ལྡན་རྡོ་རྗེ་ཅན་གྱུར་མི་བདག་ལོ་དང་ཟླ་བ་ལ་སོགས་དབྱེ་བ་སོགས། །ཐུགས་ཀྱི་རྣམ་པ་ཉི་མ་མ་ཡིན་ཉིན་ཞག་སོ་སོ་དབང་གིས་སྣ་ཚོགས་ཡུམ་ནི་རྣམ་པར་དག །རླུང་གི་དག་པས་དུ་བ་ལ་སོགས་རང་གི་སྙིང་ཁའི་པདྨར་རྩ་ཡི་འཁོར་ལོ་ལ་གནས་རྣམས། ཉོན་མོངས་རྣམས་ཀྱིས་དྲག་པོ་ཆུང་མར་བཅས་པ་ཁྱབ་བདག་ཞབས་ཀྱི་འོག་ཏུ་བདུད་ཀྱི་ཚོགས་ཀྱི་འདུད། དུང་དང་གཎྚི་མ་ཎི་ལྗོན་པ་ཞེས་པ་དག་ཀྱང་དེ་བཞིན་སྐུ་ཡི་རྡོ་རྗེ་ལ་སོགས་ཀྱིས། །བུམ་པ་བརྒྱད་ནི་བདུད་རྩིའི་ཡན་ལག་གིས་ཏེ་རྒྱལ་དང་རྣམ་རྒྱལ་བུམ་པ་བྱང་ཆུབ་ལ་སོགས་ཀྱིས། །འདུ་བྱེད་དོན་ཡོད་གྲུབ་པ་ཚོར་བ་དྲི་མེད་ནོར་བུའི་ཕྱག་དང་འདུ་ཤེས་སྣང་བ་མཐའ་ཡས་ཏེ། །གཟུགས་ནི་འཁོར་ལོ་ཅན་ནོ་རི་བོང་ཅན་དང་སྟོབས་ཁྲག་བཤང་བ་གཅི་བ་རྣམ་པར་དག་པའོ། །ལྷ་མོ་དྲུག་ནི་ཁམས་རྣམས་ཀྱིས་ཏེ་ཡུལ་དང་ཡུལ་ཅན་རྣམས་ནི་བྱང་ཆུབ་སེམས་དཔའ་ཕྱག་རྒྱས་བཅས། །ཁྲོ་བོ་ལྔ་ནི་སྟོབས་རྣམས་ཀྱིས་ཏེ་ངེས་པར་སླར་ཡང་གཞན་པ་ལྔ་ནི་དབང་པོ་གཞན་རྣམས་ནི། །ཞེས་བརྗོད་དེ་དག་པ་དྲན་པར་བྱའོ། །གསུམ་པ་ཐིག་ལེའི་རྣལ་འབྱོར་ནི། ཡབ་ཡུམ་གྱི་དཔྲལ་བར་ཨོཾ། མགྲིན་པར་ཨཱཿ སྙིང་ཁར་ཧཱུྃ། ལྟེ་བར་ཧོ། གསང་བར་སྭཱ། གཙུག་ཏོར་དུ་ཧཱ། ཡབ་ཀྱི་རྡོ་རྗེ་ཧཱུྃ་ལས་སྐྱེས་པའི་རྡོ་རྗེ་ཨ་ལས་སྐྱེས་པའི་པདྨས་མཚན་པ། ཡུམ་གྱི་མཁའ་ཨ་ལས་སྐྱེས་པའི་པདྨ་ཧཱུྃ་ལས་སྐྱེས་པའི་རྡོ་རྗེས་མཚན་པར་བསམས་ནས་སྙོམས་པར་ཞུགས་པས་ལྟེ་བའི་གཏུམ་མོའི་མེ་འབར་ཏེ། ཧཾ་ལས་བྱང་ཆུབ་ཀྱི་སེམས་ཞུ་བ་མར་བབས་པའི་དགའ་བ་བཞི་ཉམས་སུ་མྱོང་བར་བསམ་པ་ནི་ཐིག་ལེའི་རྣལ་འབྱོར་རོ། །བཞི་པ་ཕྲ་མོའི་རྣལ་འབྱོར་ནི། དེ་ནས་བྱང་སེམས་དེ་ཉིད་ཇི་ལྟར་འོངས་པ་བཞིན་དུ་གསང་བ་ལྟེ་བར་བྱོན་པ་རྒྱུ་མཐུན། སྙིང་ཁར་རྣམ་སྨིན། མགྲིན་པར་སྐྱེས་བུ་བྱེད་པ། དཔྲལ་བར་དྲི་མ་མེད་པའི་ཚུལ་གྱི་བྱོན་པ་ལས་པྲ་ཕབ་པ་ལྟ་བུའི་ཡེ་ཤེས་ཀྱི་འཁོར་ལོས་སྤྲོས། ཁམས་གསུམ་གྱི་སེམས་ཅན་གྱི་སྒོ་གསུམ་རྡོ་རྗེ་གསུམ་དུ་གྱུར་པར་དམིགས་ནས་ཨོཾ་སརྦ་ཏ་ཐཱ་ག་ཏ་ཨཱ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། གསུམ་པ་རྗེས་ཀྱི་ཆོ་ག་ལ་སྔགས་བཟླས། མཆོད་པ། བསྟོད་པ། གཤེགས་སུ་གསོལ། སྨོན་ལམ། བཀྲ་ཤིས། བདག་བསྲུང་། ཐུན་མཚམས་ཀྱི་བྱ་བ་དྲུག་གིས་དང་པོ་ནི། ལྷ་རྣམས་ཀྱི་ཐུགས་ཀར་ཕྱག་གཡས་ཀྱི་ཕྱག་མཚན་དང་པོའི་ལྟེ་བར་ས་བོན་ལ་རང་རང་གི་སྔགས་བཀོད། ལས་མཐུན་གྱི་ཕྲེང་བ་བྱིན་གྱིས་བརླབས་ཏེ། ཨོཾ་ཨཱཿཧཱུྃ་ཧོ་
ཧྃཀྵམལཝརྻ་ ཧཱུྃ་ཕཊ། ཨོཾ་ཧྲཱཾ་ཧྲཱིཾ་ཧྲརྀ་ཧྲརཱུཾ་ཧྲིཾལ་ཧྲཿཧཱུྃ་ཕཊ།
ཞེས་པས་གཙོ་བོའི་སྙིང་པོ་དང་། ཉེ་སྙིང་དང་། ཨོཾ་ཕྲེཾ་བི་ཤྭ་མཱ་ཏ་ཧཱུྃ་ཕཊ། ཅེས་བཟླས་སོ། །གཉིས་པ་ལ་གསུམ་གྱི་མཆོད་པ་ནི། མཆོད་རྫས་རྣམས་མདུན་དུ་བཤམས་ལ། ཨོཾ་ཨཱཿཧཱུྃ་ཧོ་ཧཾ་ཀྵ་ཧྲཿཕཊ་ཀྱིས་བསངས། སྭ་བྷཱ་ཝས་སྦྱངས་པའི་ངང་ལས་མཆོད་རྫས་དང་ལྷ་མོ་རྣམས་སྔར་བཞིན་བསྐྱེད་ལ་མཆོད། གཉིས་པ་ནང་མཆོད་ནི། གཏོར་མ་ལྟར་བྱིན་རླབས་བྱས། གཡོན་པའི་མཐེབ་སྲིན་གྱིས་ལན་གསུམ་དཀྲུགས། དབུས་ནས་བླངས་ཏེ་ས་ལ་ཆོས་འབྱུང་གྲུ་གསུམ་གྱི་ཐིག་ལེ་ལྟར་ཟླུམ་པོར་བསྐོར་བ་བྱས་ལ། དེར་ཡེ་ཤེས་ཀྱི་དཀྱིལ་འཁོར་དྭང་ཞིང་གཟུགས་བརྙན་དང་མཚུངས་པ་བསྒོམ་ལ། ཕུད་གཏོར་ཞིང་། ཨོཾ་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡེ་ཤེས་རྡོ་རྗེའི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག དཔལ་ལྡན་བླ་མ་དམ་པ་ལ་ན་མཿ དེ་བཞིན་དུ་མགོར་ཨཾ་དང་མཐར་ན་མཿ སྦྱར་ལ། དང་པོའི་སངས་རྒྱས་དུས་ཀྱི་འཁོར་ལོ་ལ་ན་མཿ ཞེས་སོགས་བླ་མ་བརྒྱུད་པ་ལ་འབུལ། རྒྱུད་སྡེ་བཞི་སྡེ་སྣོད་གསུམ་དང་འབྲེལ་བའི་དབང་རྒྱུད་མན་ངག་གཞུང་འགྲེལ་ཐོབ་པའི་དུས་གསུམ་གྱི་བླ་མ་དམ་པ་རྣམས་ལ་ན་མཿ ཤྲཱི་ཀཱ་ལ་ཙཀྲ་ཡ་ན་མཿ ཨོཾ་བི་ཤྭ་མཱ་ཏཱ་ཡཻ་ན་མཿ ཨོཾ་ཤྲཱི་ཀཱ་ལ་ཙཀྲ་བཛྲ་བྷཻ་ར་བ་ཡཱ་ན་མཿ གུ་རུ་བུདྡྷ་བོ་དྷི་ས་ཏྭེ་བྷྱོཿན་མཿ བཛྲ་ཌཱ་ཀི་ནི་བྷྱོ་ན་མཿ སེམས་ཅན་ཐམས་ཅད་དུས་ཀྱི་འཁོར་ལོའི་ལྷ་ཚོགས་སུ་གསལ་བ་ལ་ན་མཿ གསུམ་པ་བསྟོད་པ་ནི། སྟོང་ཉིད་སྙིང་རྗེའི་བདག་ཉིད་ཅན། །སྲིད་གསུམ་སྐྱེ་དང་འཇིག་པ་མེད། །ཤེས་དང་ཤེས་བྱ་གཅིག་པའི་སྐུ། །དཔལ་ལྡན་དུས་འཁོར་ལ་ཕྱག་འཚལ། །སྐྱེ་བ་དང་ནི་འཇིགས་པ་སྤངས། །སངས་རྒྱས་ཀུན་གྱིས་སྐྱེད་མཛད་མ། །ཀུན་ཏུ་བཟང་པོའི་སྤྱོད་པ་ཅན། །སྣ་ཚོགས་ཡུམ་ལ་ཕྱག་འཚལ་ལོ། །ཞེས་བརྗོད། ཡིག་བརྒྱ་བཟླས་ཏེ་ནོངས་པ་བཟོད་པར་གསོལ་ནས་མངོན་པར་འདོད་པའི་དངོས་གྲུབ་བླང་ངོ་། །གསུམ་པ་ནི། རྡོར་དྲིལ་འཛིན་པས་རྡོ་རྗེ་བཅིངས་ལ། སངས་རྒྱས་ཡབ་ཡུམ་བཅས་པ་སྲས་དང་གཡོག་འཁོར་དང་། །གྲོགས་བཅས་གཉེན་རྣམས་དག་གིས་བསྐོར་བའི་ཚོགས་པ་ནི། །ལྷ་དང་ལྷ་མོ་དག་གིས་མཉེས་པར་བྱེད་རྣམས་དང་། །མཆོག་གི་རྡོ་རྗེ་སེམས་དཔའ་དག་ནི་གཤེགས་སུ་གསོལ། །ཞེས་པས་དབུགས་ནང་དུ་འཇུག་པ་དང་བསྟུན་ཏེ། གཙུག་ཏོར་དུ་རྡོ་རྗེ་རྩེ་ལྔ་པའི་ལྟེ་བར་བདེ་ཆེན་འཁོར་ལོ། སྙིང་ཁར་རྩེ་དགུ་པའི་ལྟེ་བར་ནུས་མ་བསྡུ། ལག་པའི་རྒྱབ་བསྟན་པའི་སེ་གོལ་གདབ་པ་ལན་གསུམ་གྱིས་འཇིག་རྟེན་པ་རྣམས་རང་གནས་སུ་གཤེགས་པར་བསམ་མོ། །བཞི་པ་ནི། ཇི་ལྟར་ཉི་མ་དང་བཅས་ཐུབ་པའི་རིགས་ནི་ཤེས་རབ་ཡེ་ཤེས་ཐོབ་པ་འདི་ལས་བྱུང་གྱུར་པ། །རྣམ་གསུམ་སྲིད་པ་ལ་གནས་སེམས་ཅན་རྣམས་ནི་དུས་ཀྱི་འཁོར་ལོའི་དྲིན་ལས་དེ་བཞིན་འགྱུར་བར་ཤོག །ཅེས་དགེ་བ་བསྔོས་ལ། གང་དག་སྟེང་ན་བདུད་ཀྱི་ཕྱོགས་གནས་ལྷ་མ་ཡིན་རྣམས་མཆོག་ཏུ་འཇིགས་བྱེད་བྱང་ཆུབ་སེམས་དཔའ་རྣམས། །མི་གཡོ་འཇིག་རྟེན་དག་ན་ཕྱོགས་དང་ཕྱོགས་བྲལ་དུ་གནས་ཁྲོ་བོའི་རྒྱལ་པོ་བཙུན་མོར་བཅས་པ་རྣམས། །གང་དག་ས་འོག་དག་ན་གདེངས་ཅན་དབང་པོ་གདོན་ཚོགས་མི་དགེ་ཐམས་ཅད་དུས་སུ་འཆིང་བྱེད་པ། །དེ་དག་ཐམས་ཅད་ཉིན་ཞག་སོ་སོའི་དུས་སུ་མི་ཤེས་འཇིག་རྟེན་ཀུན་ནས་སྐྱོང་བར་བྱེད་གྱུར་ཅིག །ཅེས་པས་ཤིས་པ་བརྗོད་དོ། །ལྔ་པ་ནི། རང་གི་སྙིང་ཁར།
ཨོཾ་ཧྲིཾལཱ་ན་མཿདཔྲལ་བར་ཨོཾ་ཧཱུྃ་སྭཱ་ཧཱ། གཙུག་ཏོར་དུ་ཨོཾ་
ཧྲརིཾ ་བཽ་རཊ། ཡན་ལག་ལ་ཨོཾ་ཧྲཱིཾ་ཧཱུྃ། མིག་ལ་ཨོཾ་ཧྲཾ་ཝ་རཊ། ཕྱོགས་མཚམས་ཀུན་ཏུ། ཨོཾ་ཧྲ་ཕཊ། ཅེས་པ་ཡན་ལག་དྲུག་གི་གོ་བཀོན་ཏེ། ལྷའི་རྣམ་པ་ལས་ལངས་ལ་སྤྱོད་ལམ་བཞི་པོ་ཐམས་ཅད་དུ་ལྷའི་ང་རྒྱལ་གྱིས་གནས་པར་བྱའོ། །དྲུག་པ་ནི། སྲུང་འཁོར་བསྡུས་པ་ལྟར་ཁྲོ་བོ་དང་ཞིང་སྐྱོང་གཞི་བདག་ལ་གཏོར་མ་ཐུན་མཚམས་སུ་སྦྱིན། ཁ་ཟས་ཀྱི་རྣལ་འབྱོར་གཏོར་མ་ལྟར་བྱིན་གྱིས་བརླབས་ཏེ་ཕུད་ཨོཾ་ཨཱཿཧཱུྃ་གིས་སྔགས་ནས། བླ་མ་དང་འདོད་ལྷ་ལ་གཏོར་མ་དབུལ། དེ་ནས། ཨོཾ་ཧ་རི་ཧི་པིཎྜ་ཀེ་པྲ་ཏིཙྪ་སྭཱ་ཧཱས། འཕྲོག་མ་ལ་ཆང་བུ་གཉིས་བྱིན་ནས། བཟའ་བའི་མཐའ་ཇི་སྲིད་པར་ས་ལ་བཞག་སྟེ། ལྷའི་རྣལ་འབྱོར་གྱི་ཟས་ཟོས་པའི་ལྷག་མ་ཨོཾ་ཁ་ཁ་ཁཱ་ཧི་ཁཱ་ཧི་ཨུ་ཙིཥྚ་བ་ལིཾ་བྷཀྵ་སི་སྭཱ་ཧཱ། འབྱུང་པོ་རྣམས་ལ་བྱིན་ནས་དགེ་བ་བསྔོས་ལ་སྤྱོད་ལམ་ལ་འཇུག ཉལ་བའི་ཚེ་ལྷ་བསྡུས་ཏེ་འོད་གསལ་དུ་གཉིད་ཅིང་། ཐོ་རངས་སད་པ་ན་ཁ་ཟས་ཀྱི་རྣལ་འབྱོར་བྱ་སྟེ། མཇུག་བསྔོ་བ་ནས་བསྲུང་བའི་བར་དུ་བྱེད་ལ་མདུན་བསྐྱེད་མཆོད་ན། མདུན་དུ་མཎྜལ་བྱས་ནས་གཤེགས་སུ་གསོལ་བའི་མཐར་མཎྜལ་མདུན་བསྐྱེད་བྱ། མཆོད་བསྟོད་གཏོར་མ་འབུལ་བ་སོགས་གོང་བཞིན་བྱའོ། །ཚུལ་འདིས་གཙོ་བོ་ལ་ནུས་མ་བརྒྱད་ཀྱིས་བསྐོར་བའི་དཀྱིལ་འཁོར་བསྒོམ་ན་དངོས་གྲུབ་གཉིས་ཐོབ་པར་འགྱུར་རོ། ༈ །རྒྱལ་བ་ཀུན་གྱི་གསུང་རབ་བཅུད་ཀྱི་དོན། །གསང་ཆེན་རྒྱ་མཚོའི་སྙིང་པོ་གཉིས་མེད་རྒྱུད། །དཔལ་ལྡན་དུས་ཀྱི་འཁོར་ལོ་སྒྲུབ་པའི་ཐབས། །གསང་བ་དོན་གྱིས་ནོར་བུ་བརྩམས་པ་ལས། །བྱུང་བའི་དགེ་བ་ཀུནྡ་ལྟར་དཀར་དེས། །མཐའ་ཡས་འགྲོ་བའི་སྙིང་གི་མུན་བསལ་ནས། །རྣམ་པ་ཀུན་མཁྱེན་གོ་འཕང་མྱུར་ཐོབ་ཅིང་། །ངེས་དོན་བསྟན་པ་ཡུན་དུ་གནས་གྱུར་ཅིག །ཅེས་པ་འདི་ནི་དཔལ་མཆོག་གི་དང་པོའི་སངས་རྒྱས་ལ་སོགས་པ་ཟབ་དོན་གྱི་གནད་མཐའ་དག་ཐུགས་སུ་ཆུད་ཅིང་། ཕྱི་ནང་གི་རིག་པའི་གནས་ཀུན་ལ་མི་འཇིགས་པའི་ཐུགས་མངའ་བ་ཆོས་རྗེ་དཔལ་ལྡན་བླ་མ་དམ་པ་བསོད་ནམས་རྒྱལ་མཚན་དཔལ་བཟང་པོས་མཛད་པའི་དུས་ཀྱི་འཁོར་ལོའི་སྒྲུབ་ཐབས་ཆེ་ཆུང་དང་། རྗེ་བཙུན་བླ་མ་རྣམས་ཀྱི་གསུང་རྒྱུན་ལ་བརྟེན་ནས། སྤྲོས་པ་ཉུང་བ་ལ་དགའ་བའི་དོན་དུ། དཔལ་ས་སྐྱ་ལོ་ཙཱ་བ་ཤཱཀྱའི་དགེ་སློང་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ས་སྐྱོང་ཆེན་པོའི་ཕོ་བྲང་སེང་གེ་རྩེའི་དགའ་ལྡན་དུ་བྲིས་པའི་ཡི་གེ་པ་ནི་ཟླ་བ་གྲགས་པའོ།། །།ཨེ་ཝཾ།། །།

ས་ལོ་ཆེན་པོ་འཇམ་དབྱངས་ཀུན་དགའ་བསོད་ནམས།
དཔལ་དུས་